KLIIMAMINISTEERIUM

[info@kliimaministeerium.ee](mailto:info@kliimaministeerium.ee)

REGIONAAL- JA PÕLLUMAJANDUSMINISTEERIUM

[info@agri.ee](mailto:info@agri.ee)

RIIGIMETSA MAJANDAMISE KESKUS

[rmk@rmk.ee](mailto:rmk@rmk.ee)

KESKKONNAAMET

[info@keskkonnaamet.ee](mailto:info@keskkonnaamet.ee)

NARVA-JÕESUU

[info@narva-joesuu.ee](mailto:info@narva-joesuu.ee)

PÄÄSTEAMET

[heigo.olu@paasteamet.ee](mailto:heigo.olu@paasteamet.ee)

11.09.2025 nr 2.1-24/9390

**Narva linnas Kudruküla piirkonna üleujutustest**

Narva linna lahuslinnaosa Kudruküla on ligikaudu 560 hektari suurune metsaga ümbritsetud piirkond, mida ohustavad sademetest ja kevadisest suurveest tingitud üleujutused. Üleujutuste leevendamise eelduseks on kraavide korrastamine, et tagada vee vaba vool Narva jõkke. 2025. aastal toimunud üleujutused kahjustasid oluliselt suvilapiirkonda ning olukord muutus kriitiliseks.

Narva linn on varasemalt tellinud järgmised uuringud:

1. 2016. aastal valmis Kudruküla linnaosa sademe- ja drenaaživee ärajuhtimise ekspertiis (OÜ Keskkonnaprojekt, töö nr 1160). Ekspertiisi kohaselt on sademe- ja drenaaživee ärajuhtimise seisund Kudruküla linnaosas valdavalt mitterahuldav. Arvestada tuleb ka asjaoluga, et piirkond on rajatud sooalale, mistõttu suuremate veetasemete korral esineb paratamatult üleujutusi madalamates kohtades. Peamiseks probleemiks on kraavide aja jooksul täitumine sette ja taimestikuga. Lahenduseks on olemasolevate kraavide korrastamine, mis võimaldaks liigvee tõhusamat ärajuhtimist. Ekspertiisis rõhutatakse, et Kudruküla oja on piirkonna peamine eesvool, kuhu koonduvad teised drenaažikraavid. Seetõttu vajavad hooldus- ja puhastustöid eelkõige Kudruküla oja ja sellega seotud kraavid.
2. 2019. aastal valmis Kudruküla magistraalkraavi (Kudruküla oja) ekspertiis (Hades Geodeesia OÜ). Selle järeldusena toodi välja, et kraav vajab puhastamist ja rekonstrueerimist. Voolutakistusi põhjustavad taimestik, sinna rajatud trepid ja sillad ning ebaseaduslikult ladustatud prügi ja rehvid. Kohati on kraavi alale rajatud isegi kasvuhooneid ja hooneid. Kuna Kudruküla magistraalkraav on piirkonna peamine sademe- ja drenaaživee ärajuhtimise kanal, tuleb selle korrastamist pidada esmatähtsaks. Ilma magistraalkraavi toimimiseta ei saa ka teised kraavid oma ülesannet täita.

Uuringute põhjal on kõige olulisem Kudruküla magistraalkraavi korrashoid. Kudruküla oja kuulub riigi poolt hooldatavate ühiseesvoolude loetellu. Vastavalt maaparandushoiukavale aastateks 2021–2027 kavandati Kudruküla ojal hooldustöid teostada.

Palume riigiasutuste kaasabi ja vastuseid järgmistele konkreetsetele küsimustele:

1. Kas Regionaal- ja Põllumajandusministeeriumi ja tema allasutuste plaanides on lähiajal ette nähtud hooldetööde teostamine Kudruküla oja? Palume määrata antud eesvool prioriteetseks, kuna Kudruküla piirkonnas on veerežiimi reguleerimisel oluline avalik huvi.
2. Oluline on RMK seisukoht veevõtutiikide rajamise osas. Kudruküla linnaosas puuduvad tuletõrje veevõtukohad, mistõttu tuleb tulekahju korral vett tuua mitme kilomeetri kauguselt Narva-Jõesuu sadamast. Riskide maandamiseks on vaja terviklikku lahendust, mis vähendaks üleujutuste ohtu ja suurendaks samal ajal kohalike päästjate operatiivvõimekust.

Soovime antud kohtumisel leida leevendust augustikuus tekkinud üleujutuse tagajärgede (kõrge vesi) likvideerimisel aga eelkõige soovime üheskoos leida terviklahendust, mis võimaldab murekoha lahendada aastateks.

Teie osalus on väga oluline. Kutsume Teid osalema ümarlauas, mille oleme kavandatud Narvas, linnavalitsuse 1. korruse saalis esmaspäeval, 22. septembril 2025 kell 11. Võimalik on osaleda ka Teamsi teel.

# Palume määrata kontaktisik ning loodame, et väljakutud aeg on Teie esindajale sobiv. Ootan vastust e-posti aadressile [katri.raik@narva.ee](mailto:katri.raik@narva.ee) hiljemalt kolmapäevaks, 17. septembriks.

Lugupidamisega

*/allkirjastatud digitaalselt/*

Katri Raik

Linnapea